Ons is terug in die woestyn | Netwerk24
Ons is terug in die woestyn
Deur Izak Bergh, Marchand 22 Mei 2020 00:00
Ons het ’n Moses so bitter nodig gehad nadat die ANC ons so lank heen en weer in die woestyn rondgelei het van een droë oase na die ander, sonder manna en kwartels en ons wynkruike dolleeg. En toe ons dink ons het nou al die moontlike beproewinge gehad, dit kon nie slegter nie, toe kom die boodskap uit verre China dat daar ’n klein, onbekende virus die ronde doen en voordat ons kon sê Covid-19 sit ons ingeperk, met meer probleme as die plae van Egipte.
Gelukkig vir ons (dink net as dit madam Dlamini-Zuma was) het ons pres. Cyril Ramaphosa as opperbevelhebber in die stryd teen die onsigbare pestilensie.
Ons geloof en vertroue in die president het ons tot kort gelede deurgedra en ons was gedetermineerd om hom nie te versaak nie. Maar nou is ons terug in die woestyn en sy luitenante beproef die volk bo hul kragte met sinlose voorskrifte en bedekte dreigemente.
Al wat ons van ons president vra, is om bevel te neem en sy geniekorps in te stuur in plaas van om te luister na die bevelvoerders met grootheidswaanprobleme. Luister eerder na die wetenskaplikes en ekonome se uitstekende raad.
Dan sal hy onthou word as die man wat sy land en volk gered het uit die kloue van die virus toe die nag baie donker was, met geen lig aan die einde van die tonnel nie.
Meer oor: Izak Bergh | Marchand | Mystem | Brief
Gaan Jake Bulle uit woestyn lei?